REGOLAMENT DELEGAT TAL-KUMMISSJONI (UE) 2022/1358

tat-2 ta’ Ġunju 2022

li jemenda r-Regolament (UE) Nru 748/2012 fir-rigward tal-implimentazzjoni ta’ rekwiżiti aktar proporzjonati għall-inġenji tal-ajru użati għall-avjazzjoni sportiva u rikreazzjonali

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2018/1139 tal-Parlament Ewropew u tal-Kunsill tal-4 ta’ Lulju 2018 dwar regoli komuni fil-qasam tal-avjazzjoni ċivili u li jistabbilixxi Aġenzija tas-Sikurezza tal-Avjazzjoni tal-Unjoni Ewropea, u li jemenda r-Regolamenti (KE) Nru 2111/2005, (KE) Nru 1008/2008, (UE) Nru 996/2010, (UE) Nru 376/2014 u d-Direttivi 2014/30/UE u 2014/53/UE tal-Parlament Ewropew u tal-Kunsill, u li jħassar ir-Regolamenti (KE) Nru 552/2004 u (KE) Nru 216/2008 tal-Parlament Ewropew u tal-Kunsill u r-Regolament tal-Kunsill (KEE) Nru 3922/91 (1), u b’mod partikolari l-Artikoli 19(1) u 62(13) tiegħu,

Billi:

(1) Ir-Regolament tal-Kummissjoni (UE) Nru 748/2012 (2) jistabbilixxi r-rekwiżiti għaċ-ċertifikazzjoni tal-airworthiness u ambjentali ta’ prodotti, ta’ partijiet u ta’ tagħmir ta’ inġenji tal-ajru ċivili, bħal magni, skrejjen u partijiet li għandhom jiġu installati fihom.

(2) Skont l-Artikolu 140(3) tar-Regolament (UE) 2018/1139, l-avjazzjoni sportiva u rikreazzjonali għandha tkun soġġetta għal regoli sempliċi u proporzjonati sabiex jiġi evitat li jitqiegħdu piżijiet amministrattivi u finanzjarji bla bżonn għall-organizzazzjonijiet involuti fid-disinn u fil-produzzjoni ta’ tali inġenji tal-ajru. Dawk ir-regoli għandhom ikunu proporzjonati, kosteffettivi u flessibbli, filwaqt li jiżguraw il-livell neċessarju ta’ sikurezza.

(3) L-organizzazzjonijiet involuti fid-disinn u fil-produzzjoni ta’ ċerti kategoriji ta’ prodotti użati fl-avjazzjoni sportiva u rikreazzjonali jenħtieġ li jingħataw il-possibbiltà, bħala alternattiva għaċ-ċertifikazzjoni tad-disinn, li jiddikjaraw il-konformità tad-disinn ta’ inġenju tal-ajru, u jekk applikabbli tal-magna u tal-iskrun, mal-istandards rilevanti tal-industrija, fejn jitqies li din tiżgura livell aċċettabbli ta’ sikurezza.

(4) Jenħtieġ li l-organizzazzjonijiet involuti fid-disinn u fil-produzzjoni ta’ prodotti użati fl-avjazzjoni sportiva u rikreazzjonali jingħataw ukoll il-possibbiltà li jużaw proċess aktar proporzjonat għaċ-ċertifikazzjoni ta’ prodotti bħal dawn.

(5) Jenħtieġ li l-organizzazzjonijiet involuti fid-disinn u fil-produzzjoni ta’ prodotti użati fl-avjazzjoni sportiva u rikreazzjonali jingħataw il-possibbiltà, bħala alternattiva għal approvazzjoni organizzazzjonali, li jiddikjaraw il-kapaċità tagħhom li jiddisinjaw u jipproduċu prodotti u partijiet. Jenħtieġ li dawk l-organizzazzjonijiet ikunu jistgħu jużaw l-approvazzjonijiet eżistenti bħala mezz kif juru l-kapaċità tagħhom fit-twettiq ta’ attivitajiet ta’ disinn u ta’ produzzjoni.

(6) Jenħtieġ li jiġu stabbiliti wkoll rekwiżiti dwar il-ħarsien tal-ambjent għall-prodotti li d-disinn tagħhom ikun soġġett għal dikjarazzjoni ta’ konformità tad-disinn. Jenħtieġ li t-tali rekwiżiti dwar il-ħarsien tal-ambjent ikunu bbażati fuq rekwiżiti li jinsabu fil-Volumi I, II u III tal-Anness 16 tal-Konvenzjoni dwar l-Avjazzjoni Ċivili Internazzjonali (3) sabiex jiġi żgurat l-istess livell uniformi ta’ ħarsien tal-ambjent irrispettivament minn jekk prodott ikunx soġġett għal ċertifikazzjoni tat-tip jew għal dikjarazzjoni ta’ konformità tad-disinn.

(7) Għaldaqstant, jenħtieġ li r-Regolament (UE) Nru 748/2012 jiġi emendat kif xieraq.

(8) Jenħtieġ li jiġi pprovdut perjodu tranżitorju suffiċjenti għall-organizzazzjonijiet involuti fid-disinn u fil-produzzjoni ta’ inġenji tal-ajru li primarjament jintużaw fl-avjazzjoni sportiva u rikreazzjonali sabiex tiġi żgurata l-konformità tagħhom mar-regoli u mal-proċeduri l-ġodda introdotti permezz ta’ dan ir-Regolament.

(9) Il-miżuri previsti f’dan ir-Regolament huma f’konformità mal-Opinjoni Nru 05/2021 (4) maħruġa mill-Aġenzija tas-Sikurezza tal-Avjazzjoni tal-Unjoni Ewropea f’konformità mal-Artikolu 76(1) tar-Regolament (UE) 2018/1139,

ADOTTAT DAN IR-REGOLAMENT:

Artikolu 1 Ir-Regolament (UE) Nru 748/2012 huwa emendat kif ġej: (1) it-titolu huwa ssostitwit b’dan li ġej: “IR-REGOLAMENT TAL-KUMMISSJONI (UE) Nru 748/2012 tat-3 ta’ Awwissu 2012 li jistabbilixxi regoli ta’ implimentazzjoni għaċ-ċertifikazzjoni tal-airworthiness u ambjentali jew id-dikjarazzjoni ta’ konformità ta’ inġenji tal-ajru u ta’ prodotti, ta’ partijiet u ta’ tagħmir relatati, kif ukoll għar-rekwiżiti tal-kapaċità ta’ organizzazzjonijiet relatati mad-disinn u mal-produzzjoni (riformulazzjoni)”; (2) L-Artikolu 1 huwa ssostitwit b’dan li ġej: “Artikolu 1 Kamp ta’ applikazzjoni u definizzjonijiet 1. F’konformità mal-Artikoli 19 u 62 tar-Regolament (UE) 2018/1139, dan ir-Regolament jistabbilixxi rekwiżiti tekniċi u proċeduri amministrattivi komuni għaċ-ċertifikazzjoni tal-airworthiness u ambjentali ta’ prodotti, ta’ partijiet u ta’ tagħmir, u jispeċifika: (a) il-ħruġ ta’ ċertifikati tat-tip, ta’ ċertifikati tat-tip ristretti, ta’ ċertifikati tat-tip supplementari u ta’ tibdiliet għal dawk iċ-ċertifikati; (b) il-ħruġ ta’ ċertifikati tal-airworthiness, ta’ ċertifikati tal-airworthiness ristretti, ta’ permessi għat-titjir u ta’ ċertifikati tar-rilaxx awtorizzat; (c) il-ħruġ ta’ approvazzjonijiet ta’ disinji ta’ tiswija; (d) it-turija tal-konformità mar-rekwiżiti dwar il-ħarsien tal-ambjent; (e) il-ħruġ ta’ ċertifikati tal-ħoss u ta’ ċertifikati tal-ħoss ristretti; (f) l-identifikazzjoni ta’ prodotti, ta’ partijiet u ta’ tagħmir; (g) iċ-ċertifikazzjoni ta’ ċerti partijiet u tagħmir; (h) iċ-ċertifikazzjoni ta’ organizzazzjonijiet relatati mad-disinn u mal-produzzjoni; (i) il-ħruġ ta’ direttivi tal-airworthiness; (j) it-twettiq ta’ dikjarazzjonijiet ta’ konformità tad-disinn u ta’ tibdil f’dawk id-dikjarazzjonijiet; (k) it-tfassil ta’ dikjarazzjonijiet tal-kapaċità tad-disinn u tal-produzzjoni. 2. Għall-fini ta’ dan ir-Regolament, għandhom japplikaw id-definizzjonijiet li ġejjin: (a) “JAA” tfisser “Awtoritajiet Konġunti tal-Avjazzjoni”; (b) “JAR” tfisser “Rekwiżiti Konġunti dwar l-Avjazzjoni”; (c) “Parti 21” tfisser ir-rekwiżiti u l-proċeduri li jwasslu għaċ-ċertifikazzjoni ta’ inġenji tal-ajru u ta’ prodotti, ta’ partijiet u ta’ tagħmir relatati, kif ukoll ta’ organizzazzjonijiet relatati mad-disinn u mal-produzzjoni stabbiliti fl-Anness I (il-Parti 21) ta’ dan ir-Regolament; (d) “Parti 21 Light” tfisser ir-rekwiżiti u l-proċeduri għaċ-ċertifikazzjoni jew għad-dikjarazzjoni tal-konformità tad-disinn ta’ inġenji tal-ajru maħsubin primarjament għall-użu sportiv u rikreazzjonali u tal-prodotti u tal-partijiet relatati, u d-dikjarazzjoni tal-kapaċità tad-disinn u tal-produzzjoni tal-organizzazzjonijiet stabbiliti fl-Anness Ib (Parti 21 Light) ta’ dan ir-Regolament; (e) “post prinċipali tan-negozju” tfisser l-uffiċċju prinċipali jew l-uffiċċju reġistrat tal-impriża li fiha jitwettqu l-funzjonijiet finanzjarji prinċipali u l-kontroll operazzjonali tal-attivitajiet imsemmijin f’dan ir-Regolament; (f) “oġġett” tfisser kwalunkwe parti u tagħmir li se jintuża fuq inġenji tal-ajru ċivili; (g) “ETSO” tfisser Ordni ta’ Standard Tekniku Ewropew. L-Ordni ta’ Standard Tekniku Ewropew hija speċifikazzjoni dettaljata ta’ airworthiness maħruġa mill-Aġenzija tas-Sikurezza tal-Avjazzjoni tal-Unjoni Ewropea (l-“Aġenzija”) sabiex tiżgura l-konformità mar-rekwiżiti ta’ dan ir-Regolament bħala standard ta’ prestazzjoni minima għal oġġetti speċifiċi; (h) “EPA” tfisser Approvazzjoni Ewropea tal-Parti. L-Approvazzjoni Ewropea tal-Parti ta’ oġġett tfisser li l-oġġett ikun ġie prodott f’konformità mad-data tad-disinn approvata li ma tkunx tappartjeni għad-detentur taċ-ċertifikat tat-tip tal-prodott relatat, ħlief għall-oġġetti tal-ETSO; (i) “inġenji tal-ajru tat-tip ELA1” tfisser l-Inġenji tal-Ajru Ħfief Ewropej b’ekwipaġġ li ġejjin: (i) ajruplan b’massa ta’ tluq massima (MTOM) ta’ 1 200 kg jew anqas li ma huwiex klassifikat bħala inġenju tal-ajru bil-magni kumpless; (ii) glider jew glider bil-mutur b’MTOM ta’ 1 200 kg jew anqas; (iii) ballun tal-arja bi kwantità massima ta’ gass tat-tlugħ ta’ disinn jew volum massimu ta’ arja sħuna ta’ mhux aktar minn 3 400 m3 għall-blalen tal-arja sħuna, minn 1 050 m3 għall-blalen tal-arja tal-gass u minn 300 m3 għall-blalen tal-gass marbutin (“tethered”); (iv) ġifen tal-ajru maħsub għal mhux aktar minn erba’ persuni u b’volum massimu ta’ disinn ta’ gass għall-irfigħ jew ta’ arja sħuna ta’ mhux aktar minn 3 400 m3 għal ġifen tal-arja sħuna u 1 000 m3 għal ġifen tal-gass; (j) “inġenji tal-ajru tat-tip ELA2” tfisser l-Inġenji tal-Ajru Ħfief Ewropej b’ekwipaġġ li ġejjin: (i) ajruplan b’massa ta’ tluq massima (MTOM) ta’ 2 000 kg jew anqas li ma huwiex klassifikat bħala inġenju tal-ajru bil-magni kumpless; (ii) glider jew glider bil-mutur b’MTOM ta’ 2 000 kg jew anqas; (iii) ballun tal-arja; (iv) ġifen tal-ajru li jaħdem b’arja sħuna; (v) ġifen tal-ajru li jaħdem bil-gass, li jkollu l-karatteristiċi kollha li ġejjin: — toqol statiku massimu ta’ 3 %, — forza propulsiva mhux direġuta (għajr fid-direzzjoni opposta), — disinn konvenzjonali u sempliċi tal-istruttura, tas-sistema ta’ kontroll u tas-sistema “ballonet”, — kontrolli li ma jaħdmux bil-magni; (vi) inġenju tal-ajru li jaħdem bir-rotors b’MTOM ta’ mhux aktar minn 600 kg li huwa ta’ disinn sempliċi, maħsub sabiex iġorr mhux aktar minn żewġ persuni, mhux imħaddem b’magni tar-rokits u/jew tat-turbina; ristrett għal operazzjonijiet binhar VFR; (k) “data tal-adegwatezza operazzjonali (OSD)” tfisser data, li hija parti minn ċertifikat tat-tip ta’ inġenju tal-ajru, minn ċertifikat tat-tip ristrett jew minn ċertifikat tat-tip supplementari, li tikkonsisti f’dawn kollha li ġejjin: (i) is-sillabu minimu tat-taħriġ għall-klassifikazzjoni tat-tip tal-bdoti, inkluża d-determinazzjoni tal-klassifikazzjoni tat-tip; (ii) id-definizzjoni tal-ambitu tad-data li sservi ta’ sors għall-validazzjoni tal-inġenji tal-ajru b’appoġġ għall-kwalifikazzjoni oġġettiva tas-simulaturi jew id-data proviżorja b’appoġġ tal-kwalifika intermedja tagħhom; (iii) is-sillabu minimu tat-taħriġ għall-klassifikazzjoni tat-tip tal-persunal awtorizzat li jiċċertifika l-manutenzjoni, inkluża d-determinazzjoni tal-klassifikazzjoni tat-tip; (iv) id-determinazzjoni tat-tip jew tal-varjant għall-ekwipaġġ tal-kabina u tad-data speċifika tat-tip għall-ewkipaġġ tal-kabina; (v) il-lista tat-tagħmir minimu ta’ referenza.”; (3) L-Artikolu 2 huwa ssostitwit b’dan li ġej: “Artikolu 2 Ċertifikazzjoni ta’ prodotti, ta’ partijiet u ta’ tagħmir 1. Il-prodotti, il-partijiet u t-tagħmir għandhom jinħarġulhom ċertifikati kif speċifikat fl-Anness I (il-Parti 21). 2. B’deroga mill-paragrafu 1 ta’ dan l-Artikolu, hemm alternattiva li ċ-ċertifikati jistgħu jinħarġu kif speċifikat fl-Anness Ib (il-Parti 21 Light) għall-prodotti li ġejjin: (a) ajruplan b’massa ta’ tluq massima (MTOM) ta’ 2 000 kg jew anqas u b’konfigurazzjoni massima operazzjonali ta’ sits għal erba’ persuni; (b) glider jew glider bil-mutur b’MTOM ta’ 2 000 kg jew anqas; (c) ballun tal-arja; (d) ġifen tal-ajru li jaħdem b’arja sħuna; (e) ġifen tal-ajru tal-gass li jġorr il-passiġġieri ddisinjat għal mhux aktar minn erba’ persuni; (f) inġenju tal-ajru li jaħdem bir-rotors b’MTOM ta’ 1 200 kg jew anqas u b’konfigurazzjoni operazzjonali massima ta’ sits għal erba’ persuni; (g) magna bil-pistuni jew skrun b’angolu tal-qala’ fiss li huwa maħsub sabiex jiġi installat fuq inġenju tal-ajru msemmi fil-punti (a) sa (f); jew (h) ġiroplan. 3. B’deroga mill-paragrafi 1 u 2 ta’ dan l-Artikolu, tista’ ssir dikjarazzjoni ta’ konformità tad-disinn, alternattivament, kif speċifikat fl-Anness Ib (il-Parti 21 Light), għall-prodotti li ġejjin: (a) ajruplan b’MTOM ta’ 1 200 kg jew anqas li ma jkunx jaħdem bil-ġettijiet u b’konfigurazzjoni operazzjonali massima ta’ sits għal żewġ persuni; (b) glider jew glider bil-mutur b’MTOM ta’ 1 200 kg jew anqas; (c) ballun tal-arja ddisinjat għal mhux aktar minn erba’ persuni; (d) ġifen tal-ajru li jaħdem bl-arja sħuna ddisinjat għal mhux aktar minn erba’ persuni. 4. B’deroga mill-paragrafi 1 sa 3 ta’ dan l-Artikolu, inġenji tal-ajru, inkluż kwalunkwe prodott, parti u apparat installat, li ma jkunux reġistrati fi Stat Membru, għandhom ikunu eżentati mid-dispożizzjonijiet tas-Subpartijiet H u I tat-Taqsima A tal-Anness I (il-Parti 21) u tas-Subpartijiet H u I tat-Taqsima A tal-Anness Ib (il-Parti 21 Light). Huma għandhom ikunu eżentati wkoll mid-dispożizzjonijiet tas-Subparti P tat-Taqsima A tal-Anness I (il-Parti 21) u tas-Subparti P tat-Taqsima A tal-Anness Ib (il-Parti 21 Light), ħlief meta l-marki ta’ identifikazzjoni tal-inġenju tal-ajru jkunu stipulati minn Stat Membru.”; (4) jiddaħħal l-Artikolu 2a li ġej: “Artikolu 2a Arranġamenti tranżizzjonali għal ċertifikati preċedentement maħruġin skont l-Anness I (il-Parti 21) 1. Detentur ta’ ċertifikat tat-tip validu jew ta’ ċertifikat tat-tip supplimentari maħruġ, jew meqjus li jkun inħareġ, mill-Aġenzija skont l-Anness I (il-Parti 21) jista’, sal-25 ta’ Awwissu 2025 jitlob lill-Aġenzija żżomm, minn data partikolari, id-disinn tat-tip approvat skont dak iċ-ċertifikat f’konformità mal-Anness Ib (il-Parti 21 Light), dment li l-prodott kopert minn dak iċ-ċertifikat ikun fil-kamp ta’ applikazzjoni tal-Artikolu 2(2). 2. Meta ssir talba skont il-paragrafu 1, dak iċ-ċertifikat tat-tip jew iċ-ċertifikat tat-tip supplimentari għandu jiġu rregolat, mid-data partikolari msemmija fil-paragrafu 1, mid-dispożizzjonijiet tal-Anness Ib (il-Parti 21 Light) rigward iċ-ċertifikati tat-tip jew iċ-ċertifikati tat-tip supplimentari, kif applikabbli. L-Aġenzija għandha temenda l-iskeda tad-data taċ-ċertifikat tat-tip jew l-iskeda tad-data taċ-ċertifikat tat-tip supplimentari kif xieraq.”; (5) fl-Artikolu 3, il-paragrafi 3 u 4 huma ssostitwiti b’dawn li ġejjin: “3. Rigward prodotti li għalihom kien għaddej proċess ta’ ċertifikazzjoni tat-tip mill-JAA jew minn Stat Membru fit-28 ta’ Settembru 2003, għandu japplika dan li ġej: (a) jekk prodott ikun taħt ċertifikazzjoni minn diversi Stati Membri, il-proġett l-aktar avvanzat għandu jintuża bħala referenza; (b) il-punti 21.A.15(a), (b) u (c) tal-Anness I (il-Parti 21) ma għandhomx japplikaw; (c) b’deroga mill-punt 21.B.80 tal-Anness I (il-Parti 21), il-bażi taċ-ċertifikazzjoni tat-tip għandha tkun dik stabbilita mill-JAA jew, fejn ikun applikabbli, mill-Istat Membru, fid-data tal-applikazzjoni għall-approvazzjoni; (d) sejbiet ta’ konformità li jkunu saru skont il-proċeduri tal-JAA jew tal-Istat Membru għandhom jitqiesu li tkun għamlithom l-Aġenzija għall-finijiet tal-konformità mal-punti 21.A.20(a) u (d) tal-Anness I (il-Parti 21). 4. Rigward prodotti li jkollhom ċertifikat tat-tip nazzjonali, jew l-ekwivalenti tiegħu, u li għalihom il-proċess ta’ approvazzjoni ta’ bidla li tkun saret minn Stat Membru jkun baqa’ ma ġiex iffinalizzat fiż-żmien meta ċ-ċertifikat tat-tip kellu jkun approvat f’konformità ma’ dan ir-Regolament, għandhom ikunu japplikaw il-kundizzjonijiet li ġejjin: (a) jekk ikun qiegħed jiġi eżegwit proċess ta’ approvazzjoni minn diversi Stati Membri, għandu jintuża bħala referenza l-proġett l-aktar avvanzat; (b) il-punt 21.A.93 tal-Anness I (il-Parti 21) ma għandux japplika; (c) il-bażi taċ-ċertifikazzjoni tat-tip applikabbli għandha tkun dik stabbilita mill-JAA jew, fejn ikun applikabbli, mill-Istat Membru fid-data tal-applikazzjoni għall-approvazzjoni tal-bidla; (d) is-sejbiet ta’ konformità li jkunu saru skont il-proċeduri tal-JAA jew tal-Istat Membru għandhom jitqiesu li tkun għamlithom l-Aġenzija għall-finijiet tal-konformità mal-punt 21.B.107 tal-Anness I (il-Parti 21).”; (6) fl-Artikolu 8, il-paragrafi 2 u 3 huma ssostitwiti b’dawn li ġejjin: “2. Permezz ta’ deroga mill-paragrafu 1 ta’ dan l-Artikolu, persuna fiżika jew ġuridika responsabbli għad-disinn ta’ prodotti li l-post ewlieni tan-negozju tagħha jkun fi Stat Membru u li tapplika għal jew ikollha ċertifikat għad-disinn ta’ prodotti, jew għal bidliet jew għal tiswijiet fihom, f’konformità mal-Artikolu 2(2) tista’, alternattivament, turi l-kapaċità tagħha f’konformità mal-Anness Ib (il-Parti 21 Light). 3. Il-persuni fiżiċi jew ġuridiċi involuti fid-disinn ta’ inġenji tal-ajru soġġetti għal dikjarazzjoni ta’ konformità tad-disinn imsemmija fl-Artikolu 2(3) ma għandhomx bżonn juru l-kapaċità tagħhom.”; (7) fl-Artikolu 8, jiżdied il-paragrafu 5 li ġej: “5. Permezz ta’ deroga mill-paragrafu 1 ta’ dan l-Artikolu, organizzazzjoni li l-post ewlieni tan-negozju tagħha ma jkunx fi Stat Membru, tista’ turi l-kapaċità tagħha billi jkollha ċertifikat maħruġ mill-Istat għall-prodott, għall-parti u għat-tagħmir li għalihom hija tkun qiegħda tapplika f’konformità mal-Anness I (il-Parti 21), dment li: (a) l-Istat ikun l-Istat tad-disinn; (b) l-Aġenzija tkun stabbiliet li s-sistema ta’ dak l-Istat tkun tinkludi l-istess livell indipendenti ta’ verifika tal-konformità kif previst f’dan ir-Regolament, jew permezz ta’ sistema ekwivalenti ta’ approvazzjonijiet ta’ organizzazzjonijiet, jew permezz tal-involviment dirett tal-awtorità kompetenti ta’ dak l-Istat.”; (8) fl-Artikolu 9, il-paragrafi 2 u 3 huma ssostitwiti b’dawn li ġejjin: “2. Permezz ta’ deroga mill-paragrafu 1 ta’ dan l-Artikolu, persuna fiżika jew ġuridika li l-post ewlieni tan-negozju tagħha jkun fi Stat Membru u li tkun responsabbli għall-manifattura ta’ prodotti u tal-partijiet u tat-tagħmir tagħhom f’konformità mal-Artikolu 2(2) tista’, alternattivament, turi l-kapaċità tagħha f’konformità mal-Anness Ib (il-Parti 21 Light). 3. Il-wiri tal-kapaċità skont il-paragrafi 1 jew 2 ma għandux ikun meħtieġ meta l-organizzazzjoni tal-produzzjoni jew il-persuna fiżika jew ġuridika tkun involuta fl-attivitajiet tal-manifattura li ġejjin: (a) il-manifattura ta’ partijiet jew ta’ tagħmir li jkun eliġibbli, f’konformità mal-Anness I (il-Parti 21), għall-installazzjoni fi prodott b’ċertifikazzjoni tat-tip mingħajr il-ħtieġa li jkunu akkumpanjati minn ċertifikat tar-rilaxx awtorizzat (jiġifieri l-Formola 1 tal-EASA); (b) il-manifattura ta’ partijiet li huma eliġibbli, f’konformità mal-Anness Ib (il-Parti 21 Light), għall-installazzjoni f’inġenju tal-ajru li kien soġġett għal dikjarazzjoni ta’ konformità tad-disinn mingħajr il-ħtieġa li jkun akkumpanjat minn ċertifikat tar-rilaxx awtorizzat (jiġifieri l-Formola 1 tal-EASA); (c) il-manifattura ta’ inġenju tal-ajru li kien soġġett għal dikjarazzjoni tal-konformità tad-disinn imsemmija fl-Artikolu 2(3), u ta’ partijiet li huma eliġibbli għall-installazzjoni fuq tali inġenju tal-ajru. F’każ bħal dan, l-attivitajiet ta’ manifattura għandhom jitwettqu f’konformità mas-Subparti R tat-Taqsima A tal-Anness Ib (il-Parti 21 Light).”; (9) L-Artikolu 10 huwa ssostitwit b’dan li ġej: “Artikolu 10 Miżuri meħudin mill-Aġenzija 1. L-Aġenzija għandha tiżviluppa mezzi aċċettabbli ta’ konformità (“MAK”) li l-awtoritajiet, l-organizzazzjonijiet u l-persunal kompetenti jistgħu jużaw sabiex juru l-konformità mad-dispożizzjonijiet tal-Anness I (il-Parti 21) u tal-Anness Ib (il-Parti 21 Light). 2. Il-MAK li toħroġ l-Aġenzija la għandhom idaħħlu rekwiżiti ġodda u lanqas ma għandhom itaffu r-rekwiżiti tal-Anness I (il-Parti 21) u tal-Anness Ib (il-Parti 21 Light).”; (10) L-Anness I (il-Parti 21) huwa emendat f’konformità mal-Anness I ta’ dan ir-Regolament; (11) L-Anness Ib (il-Parti 21 Light) jiżdied kif stabbilit fl-Anness II ta’ dan ir-Regolament.

Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Għandu japplika mill-25 ta’ Awwissu 2023.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, it-2 ta’ Ġunju 2022. Għall-Kummissjoni Il-President Ursula VON DER LEYEN

(1) ĠU L 212, 22.8.2018, p. 1.

(2) Ir-Regolament tal-Kummissjoni (UE) Nru 748/2012 tat-3 ta’ Awwissu 2012 li jistabbilixxi regoli ta’ implimentazzjoni għaċ-ċertifikazzjoni tal-airworthiness u ambjentali ta’ inġenji tal-ajru u ta’ prodotti, partijiet u tagħmir relatati, kif ukoll għaċ-ċertifikazzjoni ta’ organizzazzjonijiet relatati mad-disinn u l-produzzjoni (ĠU L 224, 21.8.2012, p. 1).

(3) Il-Konvenzjoni dwar l-Avjazzjoni Ċivili Internazzjonali, iffirmata f’Chicago fis-7 ta’ Diċembru 1944 (il-“Konvenzjoni ta’ Chicago”).

(4) L-Opinjoni 05/2021 tat-22 ta’ Ottubru 2021 tal-Aġenzija tas-Sikurezza tal-Avjazzjoni tal-Unjoni Ewropea, Part 21 Light — Certification and declaration of design compliance of aircraft used for sport and recreational aviation and related products and parts, and declaration of design and production capability of organisations, https://www.easa.europa.eu/document-library/opinions/opinion-052021